<classify> MKUU wa Mkoa wa Dodoma, Dk Binilith Mahenge amesema mkoa huo ni miongoni mwa mikoa michache yenye neema ya kukubali mazao mengi yakiwemo ya kimkakati.Akizungumza hivi karibuni katika ziara za kukagua utekelezaji wa kilimo katika wilaya za Kondoa, Chemba, Bahi, Mpwapwa, Kongwa, Chamwino na Jiji la Dodoma, amesema wananchi wanatakiwa kutumia neema hiyo kuzalisha mazao kwa wingi.Amesema kila eneo katika wilaya za mkoa huo kuna aina ya mazao ya biashara na mazao ya chakula ambayo yanakubali ardhi hiyo kulima.Dk Mahenge amesema wapo baadhi ya wananchi ambao wamekuwa wakilalamika kwamba mkoa huo una uhaba wa mvua una ukame, hao ni wale wanaongangania kulima mahindi ambayo yanataka mvua nyingi, wakati ardhi yao ina mazao mengine lukuki yanayostawi kwa kutumia mvua chache.Amesema ukiachana na mahindi, kuna mazao mengi mengine kama mtama, uwele, mpunga, karanga na muhogo ambayo yanastawi vizuri mkoani humo.Ametoa mfano wa zao la zabibu ambalo linapatikana katika mkoa wa Dodoma pekee hapa nchini na kuwataka wananchi kuzalisha zao hilo kwa wingi.Dk Mahenge amesema katika mazao matano ya kimkakati ya serikali, mawili yanaweza kulimwa Dodoma yaani pamba na alizeti.Akihamasisha wananchi wa wilaya ya Chemba kulima pamba, Dk Mahenge amesema wananchi wa wilaya hiyo wanatakiwa kutumia fursa hiyo ya kulima zao hilo ili kuuza na kupata fedha kwa ajili ya maendeleo yao.Katika kampeni hiyo ya Mkuu wa Mkoa amekuwa akishirikiana kwa karibu na wakuu wa wilaya kuhakikisha kila mwananchi analima walau ekari mbili za zao mojawapo kwa ajili ya biashara na chakula ili kuondokana na dhana kwamba mkoa huo una ukame na uhaba wa chakula.  <topic>: KITAIFA 